ఆ రుణాలను మీరెందుకు రాబట్టలేదు?
-  మోడీకి చిదంబరం ప్రశ్న
న్యూఢిల్లీ: కావాల్సిన వ్యాపార వేత్తలకు రుణాలిస్తూ పోవడం వల్లే యూపీఏ హయాంలో బ్యాంకుల ఆర్థిక వ్యవస్థ తీవ్రంగా దెబ్బతిందని, నిరర్ధక ఆస్తులు (ఎన్‌పీఏ) పెరిగిపోయాయని ప్రధానమంత్రి నరేంద్రమోడీ చేసిన విమర్శలను కాంగ్రెస్‌ సీనియర్‌ నేత, కేంద్ర మాజీ ఆర్థిక మంత్రి చిదంబరం తిప్పికొట్టారు. మరి ఎన్డీయే హయాంలో ఎంతమందికి రుణాలు ఇచ్చారు? అందులో ఎన్ని ఎన్‌పీఏలుగా మారాయి? అని ప్రశ్నించారు. యూపీఏ హయాంలో ఇచ్చిన రుణాల్లో ఎన్ని తిరిగి వసూలు చేశారంటూ ఆదివారం వరుస ట్వీట్లు చేశారు.
''యూపీఏ హయాంలో ఇచ్చిన రుణాలే ఎన్‌పీఏలుగా మారాయని ప్రధాని అంటున్నారు. మరి అందులో ఎన్డీయే ప్రభుత్వం అధికారంలోకి వచ్చాక ఎన్ని తిరిగి వసూలు చేశారు. 2014 మేలో మోడీ సర్కార్‌ కొలువుదీరింది. మరెందుకు వాటిని తిరిగి రాబట్టలేకపోయింది? మీరు అధికారంలోకి వచ్చాక ఎన్ని రుణాలు ఇచ్చారు? వాటిలో ఎన్‌పీఏలుగా ఎన్ని మారాయి'' అంటూ ట్విటర్‌ వేదికగా వరుస ప్రశ్నలు గుప్పించారు.అంతకుముందు భారతీయ తపాలా శాఖ ఆధ్వర్యంలో పనిచేసే చెల్లింపుల బ్యాంకును శనివారం ప్రారంభించిన సందర్భంగా ప్రధాని మోడీ మాట్లాడుతూ.. దాదాపు రూ.1.75 లక్షల కోట్ల ఎన్‌పీఏలకు కేవలం 12 మంది బడా ఎగవేతదారులే కారణమని, వారెవరికీ ప్రస్తుత ప్రభుత్వ హయాంలో రుణాలు మంజూరు కాలేదని స్పష్టంచేశారు. మొండి బాకీలకు యూపీఏ సర్కారు కారణమైతే తమ సర్కారు వచ్చాక వాటిని గుర్తించి కఠిన చట్టాలు చేసిందని, ఎగవేతదారులపై చర్యలు తీసుకుని డబ్బును రాబట్టేందుకు నడుం బిగించిందని మోడీ చెప్పారు.
మీ స్నేహితులకు రికమెండ్ చెయ్యండి